

LĒMUMS

Ādažos, Ādažu novadā

2025. gada 24. aprīlī **Nr.** **137**

**Par iniciatīvas projektu “Veselības vingrošana senioriem virs 65 gadu vecuma”**

Ādažu novada pašvaldība izskatīja biedrības “Ādažu novada pensionāru biedrība” (reģ. Nr. 40008180185, juridiskā adrese: Pirmā iela 11, Ādaži, Ādažu novads (turpmāk - Iesniedzējs)) 2025. gada 6. marta (ĀNP/1-11-1/25/1502) iniciatīvas projektu **“Veselības vingrošana senioriem virs 65 gadu vecuma”** (turpmāk – Projekts) finansējuma saņemšanai saskaņā ar pašvaldības 2023. gada 24. maija nolikumu Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums).

Projekta mērķis ir veselības saglabāšana un uzlabošana Ādažu pilsētas un pagasta senioriem vecumā virs 65 gadiem. Mērķauditorija ir Ādažu un Ādažu pagasta nestrādājošie pensionāri. Paredzētas veselības vingrošanas 40 nodarbības speciālistes Marikas Gladkijas vadībā, kurai ir liela pieredze veselības vingrošanā, vienu reizi nedēļā ar ilgumu 1 stunda, grupā 10-15 cilvēki, Gaujas ielā 16, Ādažos, veselības vingrošanai iedalītajās telpās un laikā. Projekts tiks īstenots no 2025. gada maija līdz 2026. gada februārim.

Projekta kopējais finansējums ir 2120,00 *euro* (t.sk. pašvaldības finansējums 2000 *euro* un rīkotāja finansējums 120,00 *euro*). Projekta tāme ietver šādus izdevumus:

|  |  |  |  |  |  |  |
| --- | --- | --- | --- | --- | --- | --- |
| Nr. | Izdevumi | Vienību skaits | Vienas vienības cena (*euro*) | Izmaksas (*euro*) | Pašu un cits finans. (*euro*)\* | Pašv.  finans. (*euro*) |
| 1. | Atlīdzība speciālistam, VID reģistrētam saimnieciskās darbības veicējam. | 40  nodarb. | 50 | 2000 | 0 | 2000 |
| 2. | Veselības vingrošanai nepieciešamais inventārs (hanteles, koka nūjas) | 12  Kompl. | 10 | 120 | 120 | 0 |
| **KOPĀ (t.sk., nodokļi):** | | | | 2120 | 120 | 2000 |

Centrālās pārvaldes Attīstības un projektu nodaļa veica projekta atbilstības izvērtēšanu domes noteiktajā kārtībā un secināja, ka projekts ir ieguvis 24 punktus (no 26), kā arī, ka tā norises plāns un izdevumi atbilst projekta mērķim.

Projekts atbilst Ādažu novada Attīstības programmas (2021.-2027.) vidējā termiņa prioritātei “VTP12 “Iedzīvotāju dzīves stabilitāte un drošība” (uzdevums “U12.1.2 “Veicināt NVO un citu iestāžu darbību veselīga dzīvesveida un ģimenes vērtību popularizēšanā un pašvaldības politikas veidošanā bērnu un ģimenes jomā”).

Pamatojoties uz Pašvaldību likuma 5. panta pirmo daļu, Nolikuma 67. punktu, kā arī Izglītības, kultūras, sporta un sociālās komitejas 02.04.2025. atzinumu, Ādažu novada pašvaldības dome

**NOLEMJ:**

1. Atbalstīt biedrības “Ādažu novada pensionāru biedrība” iniciatīvas projektu “Veselības vingrošana senioriem virs 65 gadu vecuma” un piešķirt tam pašvaldības līdzfinansējumu 2000 *euro* (divi tūkstoši *euro*).
2. Centrālās pārvaldes Juridiskajai un iepirkumu nodaļai 10 (desmit) darbdienu laikā pēc šī lēmuma pieņemšanas sagatavot līguma projektu 1. punkta izpildei, nosakot pienākumu biedrībai “Ādažu novada pensionāru biedrība” ne vēlāk kā viena mēneša laikā no projekta pabeigšanas dienas iesniegt pašvaldībai atskaiti par līdzfinansējuma izlietošanu.
3. Pašvaldības izpilddirektoram parakstīt 2. punktā noteikto līgumu.
4. Centrālās pārvaldes Grāmatvedības nodaļai līdz 2025. gada 21. maijam izmaksāt biedrībai “Ādažu novada pensionāru biedrība” 1. punktā noteikto līdzfinansējumu 80 % apmērā no Attīstības un projektu nodaļas budžeta tāmes līdzekļiem. Līdzfinansējumu 20 % apmērā izmaksāt 10 (desmit) darbdienu laikā pēc finanšu atskaites un attaisnojuma dokumentu saņemšanas pašvaldībā.
5. Centrālās pārvaldes Attīstības un projektu nodaļas vadītājai organizēt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU